**Asia** **Hakuilmoitus 2023**

**Valtionavustukset hyvinvointialueen keskuskunnalle jaettavaksi edelleen alueen järjestötoimijoille**

**Avustuksen käyttötarkoitus**

Ruoka-aputoiminnan järjestäminen

**Säädösperusta**

Valtionavustuslaki (688/2001)

**Hakuaika 24.4.2023 – 31.7.2023 klo 16:15.**

Määräajan jälkeen saapuneita hakemuksia ei käsitellä.

**Valtionavustuksen yleiskuvaus**

Sosiaali- ja terveysministeriö ilmoittaa haettavaksi valtionavustusta ruoka-aputoiminnan järjestämisen kustannuksiin. Avustus on tarkoitettu ensi sijassa vapaaehtoistoimijoiden ruoka-aputoiminnan järjestämisestä aiheutuviin, välittömiin kustannuksiin. Avustuksen hakijatahona voi olla hyvinvointialueen keskuskunta, joka edelleen jakaisi avustuksen alueellaan tarkoituksenmukaisella tavalla. Mikäli alueen kunnista mikään ei voi toimia koordinoivana hakijana, voi hakijana toimia myös hyvinvointialue.

Ruoka-aputoiminta on hyvinvoinnin ja terveyden edistämiseen liittyvää matalan kynnyksen vapaaehtoistoimintaa, joka keskittyy hävikkiruuan hyötykäyttöön, eikä sen järjestämiseen ole velvoittavaa lainsäädäntöpohjaa. Ruoka-avun erilaisia muotoja ovat muun muassa elintarvikejako, yhteisöruokailut ja hävikkipuodit. Hävikkiruuan vähentämisen kautta toiminnalla voi olla yhteyksiä myös kunnan omaan ruokapalveluun ja kunnan elinkeinotoimijoihin. Toiminnassa kohdataan usein vaikeassa elämäntilanteessa/haavoittuvassa asemassa olevia henkilöitä, jonka vuoksi toiminnan yhteys muuhun kunnan, hyvinvointialueen tai järjestöjen hyvinvointia ja terveyttä edistävään matalan kynnyksen toimintaan on keskeistä.

Avustuksen tarkoitus on tukea ruoka-aputoiminnan järjestämistä mahdollisimman laajasti koko maassa sekä vahvistaa kuntien ja alueella toimivien ruoka-aputoimijoiden tavoitteellista yhteistyötä. Lisäksi avustuksen tavoitteena on vahvistaa ruoka-aputoiminnan yhteyttä ja kiinnittymistä alueella tapahtuvaan, osallisuutta edistävään ja eriarvoisuutta, köyhyyttä, syrjäytymistä ja syrjintää vähentävään hyvinvointityöhön, kuten hyvinvointialueen ja kuntien toteuttamaan etsivään työhön tai hyvinvointialueen yhteisösosiaalityöhön.

**Ruoka-avun valtionavustusten taustaa**

Eduskunta on jo useina vuosina osoittanut resursseja ruoka-aputoiminnan järjestämiseen ja tässä yhteydessä toistuvasti tuonut esiin tarpeen löytää rahoitukselle ja toiminnalle kestävämpiä toimintamalleja. Vuoden 2023 talousarvion käsittelyssä valtiovarainvaliokunta piti välttämättömänä, että sosiaali- ja terveysministeriö koordinoi ruoka-aputoiminnan järjestämistä niin, että palvelujen järjestämisvastuut selkeytyvät ja palvelujen jatkuvuus, kehittäminen sekä rahoitus turvataan yhteistyössä kuntien, hyvinvointialueiden, järjestöjen ja muiden toimijoiden kanssa. Nyt pilotoitavalla avustusmallilla pyritään vastaamaan eduskunnan esittämään toiveeseen.

Ruoka-aputoiminnan tarve ei ole poistunut, vaikka toimintaympäristössä on viime vuosina ollut paljon muutoksia. Elintarvikkeiden, energian ja polttoaineiden hinnannousun johdosta hävikki- ja ylijäämäruoan saatavuuden odotetaan yhä heikentyvän. Samanaikainen maailmanpoliittinen ja yhteiskunnallinen tilanne voi edelleen lisätä ruoka-apua hakevien määrää. Muuttuvissa olosuhteissa paikalliset tiivistyvät yhteistyöverkostot ja yhteistoiminta kunnan, järjestöjen, paikallisen elinkeinoelämän ja hyvinvointialueen kesken ovat yhä tärkeämmässä roolissa ihmisten avun tarpeisiin vastaamisessa.

**Haun sisältö: Ruoka-aputoiminnan järjestäminen**

Ruoka-aputoiminnan järjestämiseen on valtion talousarviossa vuoden 2023 osalta varattu jaettavaksi 1 831 000 euroa. Valtionavustus on tarkoitettu ruoka-aputoimintaa järjestäville tahoille ruoka-aputoiminnan järjestämisen kustannuksiin. Avustukset kohdennetaan hankehallinnoijan kautta edelleen alueella toimiville ruoka-aputoimijoille yhteisen hankesuunnitelman mukaisesti. Avustusten käyttöaika päättyy 31.12.2024.

Avustukset jaetaan tulleiden hakemusten perusteella suhteessa alueiden väestömäärään. Laskennallinen aluekohtaisen avustuksen määrä (kun kaikki alueet ovat hakijoina) löytyy liitteenä olevasta taulukosta. Jos kaikki alueet eivät ole avustuksen hakijana, jaetaan mainittu summa haussa mukana oleville alueen väestömäärän mukaisessa suhteessa.

Avustus on tarkoitettu lahjoitetun hävikkiruuan jakelun ja siihen liittyvän muun ruoka-aputoiminnan mahdollistamiseen. Korkeintaan 30 % haettavasta avustuksesta voidaan tarvittaessa kohdentaa hakukokonaisuuteen sisältyvän yksittäisen kuntatoimijan oman mahdollisen ruoka-aputoiminnan (kuten logistiikkakeskuksen tai hävikkiruokaa hyödyntävän kohtaamispaikan) kustannuksiin.

Hankkeen hyväksyttäviksi kustannuksiksi luetaan ruoka-aputoiminnan järjestämisestä aiheutuvat välttämättömät ja kohtuulliset kulut, kuten:

1. Vuokrat, sähkö- ja polttoainekustannukset, jotka liittyvät kuljetukseen, varastointiin ja jakeluun;
2. Ruoan valmistuskustannukset;
3. Materiaalien, tarvikkeiden ja vastaavien tuotteiden hankintakustannukset, jotka aiheutuvat suoraan hankkeesta;
4. Kylmäkuljetuskalusteiden ja jakeluautojen käyttökustannukset;
5. Hankehallinnoijan osalta erikseen perustellut hankkeen hallinnolliset henkilöstökulut (esim. koordinoijan palkkakuluja tai verottomat matkakustannusten korvaukset esim. kilometrikorvaukset)
6. Muut hankkeen välttämättömät toimintakustannukset

Avustusta ei saa käyttää/ ei ole tarkoitettu

1. ruuan ostamiseen,
2. uskonnolliseen ja poliittiseen toimintaan,
3. muiden kuin hankehallinnoijan palkkakustannuksiin
4. koulutus- tai kehittämistoimintaan

**Myöntämisperusteet ja muut ehdot**

Avustukset ovat harkinnanvaraisia. Hakemusten arviointi ja mahdollinen keskinäinen vertailu perustuvat kokonaisarviointiin ja avustusharkinnassa huomioidaan valtionavustusten myöntämisen yleiset edellytykset. Avustuksella tuetaan alueellisesti merkittävää ja alueen toimijoiden näkökulmasta mahdollisimman tarkoituksenmukaisesti ja maantieteellisesti kattavasti järjestettyä toimintaa, joten hankesuunnitelman valmistelu tulee tehdä mahdollisimman laajassa alueen toimijoiden välisessä yhteistyössä. Hankkeelta ei edellytetä omarahoitusosuutta.

Hankkeelta edellytetään:

* yhteistyötä laajasti alueensa kuntien ja kuntayhtymien, seurakuntien, järjestöjen ja yritysten kanssa ruokahävikin vähentämiseksi ja osallisuutta ja hyvinvointia edistävän toiminnan vahvistamiseksi.
* yhteistyötä hyvinvointialueen kanssa sosiaali- ja terveydenhuollon apua tarvitsevien palveluihin ohjautumisen varmistamiseksi.
* yhteistyötä valtakunnallisten ruoka-aputoimijoiden ja kehittämishankkeiden (kuten Kirkkopalvelut ja SPR) kanssa ruoka-aputoiminnan yleisen kehittämisen ja koordinoinnin vahvistamiseksi
* avustusta saavan osatoimijan (ruoka-aputoimintaa harjoittavan avustuksen saajan) riittävää asiantuntijuutta ruoka-aputoiminnan sisällöistä sekä lain mukaisista vaatimuksista elintarvikkeiden käsittelemiseksi, säilyttämiseksi ja kuljettamiseksi.
* hankesuunnitelmassa on kuvattu riittävällä selkeydellä ja tarkkuudella suunniteltu toiminta siten, että sen toteuttamiskelpoisuutta voidaan arvioida.

**Hakukelpoisuus**

Hakijoina voivat olla kunkin hyvinvointialueen keskuskunta tai vaihtoehtoisesti kuntien yhdessä niin sopiessa, muu alueen vastuukunta, alueen maakuntaliitto tai hyvinvointialue. Lisäksi hakijana voi olla Helsingin kaupunki. Avustusta voidaan hakea myös useamman hyvinvointialueen toimijoiden yhteisenä hakemuksena.

Hankkeen osatoimijoina voivat olla alueella toimivat oikeuskelpoiset, rekisteröidyt, yleishyödylliset ja ruoka-aputoiminnassa vakinaisesti mukana olevat yhdistykset ja säätiöt. Avustusta voidaan kohdentaa vain sellaisille ruoka-aputoimijoille, jotka tiedottavat ruoka-aputoiminnastaan valtakunnallisessa, ruoka-aputapahtumia ja yhteisöllistä ruokailua järjestävien toimijoiden verkkopalvelussa (Ruoka-apu.fi).

**Hakemusasiakirjat**

Hakemuksen tulee sisältää:

* täytetty hakulomake ([Valtionavustuksiin liittyvät lomakkeet - Sosiaali- ja terveysministeriö (stm.fi)](https://stm.fi/valtionavustukset_lomakkeet)
* liitteenä erittely hankkeessa avustuksen käyttäjäksi ehdotetuista toimijoista sisältäen avustusta hakevien yhdistysrekisterin rekisterinumerot sekä varmistus ruoka-apu.fi -palvelun käytöstä
* aiesopimus hyvinvointialueen kanssa tehtävästä yhteistyöstä ja sen toteuttamistavasta (esim. hyvinvointialueen etsivän työn tai yhteisösosiaalityön kautta)
* hankkeen talousarvio ([Valtionavustuksiin liittyvät lomakkeet - Sosiaali- ja terveysministeriö (stm.fi)](https://stm.fi/valtionavustukset_lomakkeet) )
* vapaamuotoinen hankesuunnitelma (enintään 10 sivua), joka sisältää seuraavat asiat:
* suunnitelma avustuksen käytöstä ja tavoitellut aikaansaannokset
* kuvaus alueen hyvinvointialueen kanssa tehtävästä yhteistyöstä sosiaali- ja terveydenhuollon apua tarvitsevien ohjaamiseksi palvelujen piiriin
* selvitys yhteistyöstä hankekonsortioon kuuluvien kuntien ja kuntayhtymien ja muiden toimijoiden kesken
* yhteistyö valtakunnallisten ruoka-avun kehittämishankkeiden (SPR ja Kirkkopalvelut) kanssa
* luettelo kunnista, joiden alueella avustuksen saajat järjestävät toimintaa
* selvitys toiminnan suunnitellusta seurannasta ja valvonnasta

**Valtionavustuksen hakeminen**

Hakemus liitteineen tulee toimittaa 31.7.2023 klo 16:15 mennessä sosiaali- ja terveysministeriön kirjaamoon osoitteeseen kirjaamo.stm@gov.fi Hakemus lähetetään kirjaamoon viitteellä VN/10422/2023

**Lisätiedot**

Erityisasiantuntija Ritva Liukonen; etunimi.sukunimi@gov.fi, p. 0295 5163204 (sisällölliset kysymykset)

valtionavustukset.stm@gov.fi (avustusprosessiin liittyvät kysymykset)

Valtionavustuksista yleisesti: <https://stm.fi/valtionavustusten-hakeminen>

**Liitteet**

Valtionavustuksen alin laskennallinen määrä kaikkien alueiden hakiessa